《李龙眠画雪中捕鱼图》
明代·唐之淳

玉龙行空不成雨，首触银河落秋浦。
帝遣神工种白榆，皓鹤飞来老鹇舞。
榜儿踏船依楚竹，不钓齐璜饵荆玉。
波寒月黑大星稀，万斛骊珠岂胜掬。
夜阑缄素报麻姑，桑下尘飞海欲枯。
何如去作蓬莱主，五城不夜无寒暑。

作者简介：（1350—1401）明浙江山阴人，名愚士，以字行。唐肃子。建文二年，以方孝孺荐，为翰林侍读，与孝孺俱领修书事。旋卒。有《唐愚士诗》。